રાજકોટમાં બે વર્ષ પહેલા જ પ્લાસ્ટિક ઉપર પ્રતિબંધ મૂકવામાં આવ્યો હતો. પરંતુ આ હૂકમો માત્ર ચોપડે જ લખવામાં આવે છે. વાસ્તવિકતા સાવ જુદી છે. માનવભક્ષી પ્લાસ્ટિકનો બેફામ ઉપયોગ શહેરમાં ચાલુ જ છે. અધિકારીઓની આળસુ નીતિના કારણે આદેશો માત્ર શોભાના ગાઠ્યાં સમાન બની ગયા છે. શહેરમાં લારી, ગલ્લાં, શો-રૂમ, મોલમાં પ્લાસ્ટિક બેગનો બિનદાસ્ત ઉપયોગ થઇ રહ્યો છે. ચેકીંગના નામે લોલમલોલ ચાલી રહ્યું હોવાનું ફરીવાર પૂરવાર થયું છે. જેમાં નાગરિકો પણ જવાબદાર છે. પ્લાસ્ટિકનું ઝભલું ના આપે તો ધંધો ગુમાવવાનો વેપારીઓને ડર લાગી રહ્યો છે. પ્લાસ્ટિક મુક્ત રાજકોટની વાત માત્ર દેખાડો જ છે.